Komission tiedonanto yrityskeskittymien käsittelyä koskevien menettelyjen yhteensovittamisesta EHTY:n ja EY:n perustamissopimusten mukaisesti



Virallinen lehti nro C 066 , 02/03/1998 s. 0036 - 0037



KOMISSION TIEDONANTO yrityskeskittymien käsittelyä koskevien menettelyjen yhteensovittamisesta EHTY:n ja EY:n perustamissopimusten mukaisesti (98/C 66/05) (ETA:n kannalta merkityksellinen teksti) I. JOHDANTO 1. Seuraavat säännökset koskevat EHTY:n perustamissopimuksen soveltamisalaan kuuluvia keskittymiä. Säännösten tarkoituksena on lisätä avoimuutta ja edistää puolustautumisoikeuden hyödyntämistä kyseisiä keskittymiä koskevan tutkimuksen yhteydessä ja nopeuttaa päätöksentekoa. Tämän vuoksi säännökset perustuvat tiettyjen sääntöjen yhteensovittamiseen yrityskeskittymien valvonnasta 21 päivänä joulukuuta 1989 annetun neuvoston asetuksen (ETY) N:o 4064/89 soveltamisalaan kuuluvien sääntöjen kanssa (1). 2. Komissio toivoo tässä yhteydessä voivansa vastata yritysten odotuksiin ennen kaikkea niiden keskittymien osalta, jotka kuuluvat sekä EHTY:n että EY:n perustamissopimusten soveltamisalaan. Tämä tiedonanto olisi nähtävä yrityksenä yksinkertaistaa menettelyä kahden perustamissopimuksen asettamissa rajoissa. Tällä tavoin käyttöön otettujen sääntöjen avulla EHTY-yritysten pitäisi voida perehtyä yleisiin oikeudellisiin menettelyihin EHTY:n perustamissopimuksen voimassaolon päättymisen lähestyessä. II. EHTY:N PERUSTAMISSOPIMUKSEN MUKAISEN YRITYSKESKITTYMIEN VALVONNAN MENETTELYJEN KESKEISET MUUTOKSET Ilmoitusten julkaiseminen 3. Vastaisuudessa komissio julkaisee Euroopan yhteisöjen virallisessa lehdessä ilmoitukset EHTY:n perustamissopimuksen soveltamisalaan kuuluvista keskittymistä. Komissio mainitsee erityisesti niiden nimet, joita asia koskee, keskittymän laadun ja kysymyksessä olevat talouden alat. Julkaisemisessa otetaan huomioon yritysten oikeutetut edut siten, ettei niiden liikesalaisuuksia paljasteta. Vastaväitetiedoksianto, komission aikoessa asettaa keskittymän hyväksymiselle ehtoja tai kieltää keskittymän 4. EHTY:n perustamissopimuksen 66 artiklassa ei mainita nimenomaisesti vastaväitetiedoksiannon lähettämistä ennen ehdollisen luvan myöntämistä tai keskittymän kieltämistä. Siitä määrätään ainoastaan tapauksissa, joissa on kyse taloudellisesta seuraamuksesta (EHTY:n perustamissopimuksen 36 artikla) tai yrityskeskittymän purkamisesta tehdystä päätöksestä tai muista toimenpiteistä, joiden tarkoituksena on palauttaa tehokas kilpailu, kun keskittymä on jo toteutettu (EHTY:n perustamissopimuksen 66 artiklan 5 kohdan toinen alakohta). Komissio katsoo kuitenkin voivansa sitoutua tällaisen tiedonannon lähettämiseen ilmaistakseen sillä puolustautumisoikeuden yleistä periaatetta; yhteisöjen tuomioistuin on tunnustanut tämän periaatteen yhteisön oikeuden yleiseksi periaatteeksi. Sen vuoksi komissio perustaa päätöksensä ainoastaan niihin vastaväitteisiin, joiden osalta ne, joita asia koskee, ovat kyenneet esittämään huomautuksensa. Tämä ei luonnollisesti estä komissiota hyväksymästä sitä, että yritykset muuttavat keskittymäehdotuksiansa oma-aloittiesesti, jolloin vastaväitetiedoksiannon lähettäminen ei ole tarpeen erityisesti, kun havaittu kilpailullinen ongelma on helposti tunnistettavissa, rajattu ja yksinkertaisesti ratkaistavissa nykyisen käytännön mukaisesti. Asiakirjoihin tutustuminen ja mahdollisuus esittää huomautuksia suullisesti (kuuleminen) 5. Mahdollisuus tutustua komission asiakirjoihin ja esittää huomautuksia suullisesti (kuuleminen) vastaväitetiedoksiannon lähettämisen jälkeen on kyseisen tiedoksiannon looginen seuraus. Sen vuoksi komissio vahvistaa antavansa tällaisen mahdollisuuden asianomaisille luonnollisille henkilöille ja oikeushenkilöille. Se soveltaa tässä yhteydessä ja vastaavasti sääntöjä, jotka on vahvistettu yrityskeskittymien valvonnasta annetussa neuvoston asetuksessa (ETY) N:o 4064/89 säädetyistä ilmoituksista, määräajoista ja kuulemisista; soveltamista koskeva asetus 21 päivänä joulukuuta 1994 annetun komission asetuksen (EY) N:o 3384/94 (2) 14, 15 ja 16 artiklassa, ja soveltaminen tapahtuu komissiossa kilpailun alalla pidettävistä kuulemismenettelyistä vastaavan neuvonantajan toimivaltuuksista 12 päivänä joulukuuta 1994 tehdyn komission päätöksen 94/810/EHTY, EY (3) ja sisäisistä menettelysäännöistä käsiteltäessä pyyntöjä saada tutustua asiakirjoihin EY:n perustamissopimuksen 85 ja 86 artiklan, EHTY:n perustamissopimuksen 65 ja 66 artiklan ja neuvoston asetuksen (ETY) N:o 4064/89 soveltamistapauksissa annetun komission tiedonannon mukaisesti (4). Vastaväitetiedoksiannon jälkeen tehtyjen lopullisten päätösten julkaiseminen Euroopan yhteisöjen virallisessa lehdessä ja kaikkien hyväksymispäätösten julkisuus 6. Vastaväitetiedoksiannon jälkeen tehdyt lopulliset päätökset julkaistaan järjestelmällisesti Euroopan yhteisöjen virallisessa lehdessä. Myös kaikki hyväksymispäätökset julkaistaan. Julkaisemisessa noudatetaan EHTY:n perustamissopimuksen 47 artiklan mukaista liikesalaisuutta. Määräajat 7. Vastaväitetiedoksianto lähetetään kymmenen viikon kuluessa yrityskeskittymää koskevasta ilmoituksesta. Kun vastaväitetiedoksianto on lähetetty. lopullinen päätös tehdään viiden kuukauden kuluessa ilmoituksesta. Näiden määräaikojen edellytyksenä on, että yritykset käyttävät asetuksen (EY) N:o 3384/94 liitettyä CO-lomaketta ja toimittavat komissiolle viisi jäljennöstä ilmoituksesta. Komission katsoessa, ettei vastaväitetiedoksiantoa tarvitse lähettää, komissio pyrkii tekemään päätöksensä kuukauden kuluessa ilmoituksesta. 8. Ilmoituksen voimaantulopäivän osalta komissio soveltaa sovellettavin osin asetuksen (EY) N:o 3384/94 4 artiklan säännöksiä. Mainitun artiklan 5 kohdan soveltamisen osalta sanat "asetuksessa (ETY) N:o 4064/89 olevan 4 artiklan 3 kohdan mukaisesti" korvataan sanoilla "tämän tiedonannon 3 kohdan mukaisesti". Edellä 7 kohdassa mainitut kymmenen viikon ja viiden kuukauden pituiset määräajat alkavat sitä päivää seuraavasta arkipäivästä, josta ilmoitus tulee voimaan. Kymmenen viikon määräaika päättyy sen päivän päättyessä, joka määräajan alkamista seuraavalla kymmenennellä viikolla on sama viikonpäivä kuin se, josta määräaika alkaa. Viiden kuukauden määräaika päättyy sen päivän päättyessä, joka määräajan alkamista seuraavana viidentenä kuukautena on sama viikonpäivä kuin se, josta määräaika lasketaan alkavaksi. Jos tätä päivää ei ole kyseisenä kuukautena, määräaika päättyy tämän kuukauden viimeisen päivän päättyessä. Jos viimeinen päivä ei ole arkipäivä, määräaika päättyy ensimmäisen seuraavan arkipäivän päättyessä. Määräajoissa otetaan huomioon yleiset vapaapäivät asetuksen (EY) N:o 3384/94 8 artiklassa vahvistettujen sääntöjen mukaan ja kyseisen asetuksen 22 artiklassa määritellyllä tavalla. 9. Komissio suhtautuu myönteisesti sille alustavien ilmoitusten yhteydessä esitettäviin pyyntöihin saada vapautus joidenkin CO-lomakkeessa vaadittujen tietojen toimittamisesta rajoittaen vaadittavat tiedot tapausten tutkimisen kannalta ehdottoman välttämättömään. III. TÄYTÄNTÖÖNPANO 10. Komissio soveltaa edellä olevia sääntöjä, jos ne eivät jo ole voimassa, ilmoitettuihin yrityskeskittymiin 1 päivästä maaliskuuta 1998. (1) EYVL L 395, 30.12.1989, s. 1; oikaistu EYVL:ssä L 257, 21.9.1990, s. 13. (2) EYVL L 377, 31.12.1994, s. 1 (3) EYVL L 330, 21.12.1994, s. 67 (4) EYVL C 23, 23.1.1997, s. 3.